Document ID: 32008R0275

PADOMES REGULA (EK) Nr. 275/2008
(2008. gada 17. marts),
ar ko groza Padomes Regulu (EEK) Nr. 2658/87 par tarifu un statistikas nomenklatūru un kopējo muitas tarifu
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 26. pantu,
ņemot vērā Komisijas priekšlikumu,
tā kā:
(1)
Padomes Regulas (EEK) Nr. 2658/87 (1987. gada 23. jūlijs) par tarifu un statistikas nomenklatūru un kopējo muitas tarifu (1) I pielikumā minētās kombinētās nomenklatūras ievada noteikumu II D iedaļā paredzēta muitas nodokļa standartlikme, kas iekasējama ar vienotu procentuālu likmi 3,5 % apjomā precēm, kuras nelielos sūtījumos nosūtītas privātpersonām vai kas ir ceļotāju personīgajā bagāžā, ar noteikumu, ka tas nav komerciāls imports un ka šo preču kopējā vērtība nepārsniedz EUR 350 vienam sūtījumam un vienam ceļotājam.
(2)
Vienotā likme 3,5 % apjomā un maksimālā robeža EUR 350 apjomā noteikta ar Padomes Regulu (EK) Nr. 866/97 (1997. gada 12. maijs), ar ko Regulu (EEK) Nr. 2658/87 groza attiecībā uz ievada noteikumiem par tarifu un statistikas nomenklatūru (2). Kopš tā laika šie noteikumi nav mainīti.
(3)
Kopš 1997. gada muitas tarifa likmes precēm, ko ceļotāji parasti importē personīgajā bagāžā vai nosūta privātpersonām nelielos sūtījumos, ir samazinātas par aptuveni 20 %. Tāpēc ir lietderīgi samazināt standartlikmi par vienu procentpunktu līdz 2,5 %. Šī likme piemērojama tikai importētajām precēm, kurām kopējā muitas tarifā ir paredzēta noteikta likme.
(4)
Ņemot vērā šādi importētu produktu cenas inflācijas attīstību gan Kopienā, gan ārpus tās un ceļotāju un privāto sūtījumu skaita pieaugumu, ir lietderīgi palielināt maksimālo robežu līdz EUR 700, lai šādos gadījumos atvieglotu muitošanu.
(5)
Tāpēc attiecīgi būtu jāgroza Regula (EEK) Nr. 2658/87,
IR PIEŅĒMUSI ŠO REGULU.
1. pants
Regulas (EEK) Nr. 2658/87 I pielikuma pirmās daļas II iedaļu groza šādi.
1)
Iedaļas D 1. punktu aizstāj ar šādu punktu:
“1.
Procentuālo muitas nodokli, kura vienotā likme ir 2,5 %, iekasē par precēm, kas ir vienas privātpersonas sūtījumā citai privātpersonai vai ceļotāju personīgajā bagāžā, ar noteikumu, ka tie nav komerciāli importi.
Šo vienoto 2,5 % muitas nodokļa likmi piemēro ar nosacījumu, ka to preču patiesā vērtība, uz kurām attiecas ievedmuita, nepārsniedz EUR 700 vienam sūtījumam vai vienam ceļotājam.
Šo vienotās likmes aprēķinu nepiemēro precēm, kam muitas nodokļu sarakstā nav noteikta likme, un 24. nodaļā minētajām precēm, kas sūtījumā vai ceļotāju personīgajā bagāžā ir daudzumā, kas nepārsniedz to daudzumu, kurš noteikts Padomes Regulas (EEK) Nr. 918/83 (1983. gada 28. marts), ar kuru izveido Kopienas sistēmu atbrīvojumiem no muitas nodokļiem, 31. pantā vai saskaņā ar tās 45. pantu (3).
2)
Iedaļas D 3. punktā “Regulas (EEK) Nr. 918/83 29. līdz 31. pantu un 45. līdz 49. pantu” aizstāj ar “Regulas (EEK) Nr. 918/83 29. līdz 31. pantu un 45. pantu”.
3)
Iedaļas D 4. punktā “EUR 350” aizstāj ar “EUR 700”.
4)
Iedaļas D 5. punktā “EUR 350” aizstāj ar “EUR 700”.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
To piemēro no 2008. gada 1. decembra.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 17. martā

Labels: 3
15